als_Latn dik_Latn sag_Latn
Dokument Parlamentar
Drejton Mbledhjen
JOZEFINA ÇOBA TOPALLI – KRYETARE KUVENDI
Rendi i ditës:
1. Miratimi i Kalendarit të Punimeve të Kuvendit për periudhën 6-23 dhjetor 2011 dhe i programit të Kuvendit për periudhën 6-23 dhjetor 2011.
Të pranishëm:
Znj. Jozefina TOPALLI Kryetare Kuvendi
Z. Astrit PATOZI Kryetar i Grupit Parlamentar të Partisë Demokratike
Z. Erjon BRAÇE Nënkryetar i Grupit Parlamentar të Partisë Socialiste
Z. Ardian TURKU Zëvendëskryetar Kuvendi
Z. Namik DOKLE Zëvendëskryetar Kuvendi
Z. Vangjel TAVO Zëvendëskryetar Kuvendi
Mungojnë:
Z. Genc POLLO Përfaqësues i Këshillit të Ministrave
Z. Lefter KOKA Kryetar i Grupit Parlamentar “Lëvizja Socialiste për Integrim”
Marrin pjesë: Kryetarët e komisioneve të përhershme parlamentare: z. Ilir
Rusmali, z. Fatos Beja, z. Jemin Gjana, z. Leonard Demi, z. Edmond Spaho, z. Et’hem Ruka, znj.Valentina Leskaj, z. Ditmir Bushati.
HAPET MBLEDHJA
Jozefina Topalli – Mirëmëngjesi të gjithëve! Jemi mbledhur në këtë Konferencë Kryetarësh për të parë projekt-programin dhe projekt-kalendarin e punës së Kuvendit. Përpara se të shikojmë kalendarin, sot duhet të marrim një vendim, sepse, me sa kam qenë e informuar dje gjatë gjithë ditës, pavarësisht se janë mbledhur deputetët e Komisionit të Veprimtarisë Prodhuese paradite, pasdite dhe është shtyrë mbledhja për në mbrëmje, përsëri deputeti Shalsi nuk i ka miratuar amendamentet. Si është puna, zoti Jemin? Sepse në seancë plenare, në bazë të vendimit konsensual të Konferencës së dy javëve më parë, kemi pasur vetëm Kodin Rrugor.
Jemin Gjana – Them se projektligji nuk është gati. Apo doni t’ju bëj edhe historikun? Ne punuam javën e kaluar. U morëm të premten, meqenëse Komisioni i Ligjeve e mbylli ditën e enjte. Unë vura re se të premten nuk kishte gatishmëri dhe këtë gjë ua kam transmetuar si juve, edhe kryetarit të grupit. Unë nuk bëj axhendën e askujt, por mendoj se për deputetët më i rëndësishëm është aktiviteti parlamentar, pastaj aktivitetet e tjera joparlamentare. Zoti Shalsi, të premten ishte në disa mbledhje, pasi ai përfaqëson zërin përfundimtar të opozitës në komision. Gjithsesi, ne arritëm t’i konfiguronim të gjitha amendamentet, që ishin paraqitur deri në atë moment. Por mbetëm të bllokuar në njërin prej amendamenteve, i paraqitur nga përfaqësuesit e opozitës te Komisioni i Ligjeve. Ai është një amendament i zonjës Felaj, i cili nuk ishte konsideruar nga Komisioni i Ligjeve dhe ishte përcjellë për t’u diskutuar në komision tonë. Ne kemi diskutuar shumë për këtë amendament. Për hir të së vërtetës, dua të them se ajo nuk ishte në gjendje ta mbronte teknikisht, sepse amendamenti ishte formuluar nga ekspertët. Kërkesa ishte që të fusnim në kod, një kategorizim për pijet alkoolike, i cili nuk është në asnjë kod dhe është i pamundur të matet, ndaj nuk kishte si të bëhej. Megjithatë, e shtymë dhe i thamë ta riformulonte. E ka sjellë dje me një riformulim tjetër, por përsëri kishte probleme. Kështu, jemi detyruar të ulemi me ekspertët, që vijnë nga një NGO dhe me ekspertët e policisë, që të gjenim një zgjidhje. Zoti Shalsi, po atë ditë, në emër të opozitës, ka paraqitur amendamente të tjera. Të gjitha amendamentet i mbyllëm të premten, duke mbetur te amendamenti që u paraqit nga kolegia Felaj në të dyja komisionet. Për këtë arsye e shtymë mbledhjen, meqenëse e hëna dhe e marta ishin ditë pushimesh. U mblodhëm dje paradite, por nuk mundëm të vazhdonim, sepse kolegët kishin mbledhjen e grupit parlamentar, ndërsa ne kishim buxhetin nen për nen dhe e shtymë për pasdite. Ndërkohë, paradite ishte mbledhur edhe Komisioni i Sigurisë, ku një NGO ka paraqitur pretendime dhe propozime të tjera, shumica e të cilave, për hir të së vërtetës, edhe ato të paraqitura nga zoti Shalsi, që kemi dëgjuar në Komisionin e Veprimtarisë Prodhuese, janë më shumë komente se sa amendamente të formuluara. Materiali që më ka ardhur nga Komisioni i Sigurisë është: “Po ju përcjellim amendamentet “iks” dhe “ipsilon” të NGO-së”. E para, kjo nuk është korrekte. Amendamentet mund t’i formulojë kushdo deputet, sepse ka të drejtën e nismës legjislative. E dyta, ishin amendamente, për të cilat ne kishim diskutuar një herë në komision me përfaqësuesit e NGO-së. I kemi dëgjuar një javë më parë, madje edhe brenda ditës, ndërsa në mëngjes kanë paraqitur kërkesat me shkrim. Ky është një problem për komisionet, sepse janë bërë si “han pa porta”, pasi grupet e interesit vijnë e flasin dhe bëjnë politikë më shumë sesa ne që jemi deputetë e anëtarë të komisionit. Kanë marrë përgjigjen që disa prej propozimeve të tyre nuk mund të pranoheshin, ato i risillnin dhe përsëri dje u bënë pengesë që ne pasdite të mos punonim. Zoti Shalsi kishte një mbledhje të rëndësishme në orën 4. Ndaj, e shtymë mbledhjen në orën 5:30. Kemi pritur 3 orë, zoti Shalsi ka ardhur në orën 8 dhe pretendimi ishte se amendamentet kanë ardhur në Komision e Sigurisë dhe nuk ishin të gatshëm t’i miratonin. Në një kohë që ato amendamente, siç thashë, kishin marrë një përgjigje. Njëra prej tyre është çështja e vendosjes së pikëve në patentë, e cila ka marrë përgjigjen para një jave në komisionin tonë, që është e pamundur për kushtet e Shqipërisë. Ajo do të bëhet vetëm kur të jetë dixhitalizuar i gjithë procesi i patentave në Shqipëri, gjë e cila do shumë kohë dhe mjaft fonde. Përndryshe, ai do të jetë një proces i pavlefshëm. Pretendimi tjetër ishte që te mjetet motorike të futen edhe biçikletat, si dhe për të vënë penalitete për biçikletat, gjë e cila nuk është pjesë e Kodit. Më pas doli edhe një problem tjetër nga zoti Shalsi, ku pretendimi i tij ishte se disa amendamente të policisë nuk janë paraqitur. Kështu, ne u detyruam të nxirrnim të gjitha procesverbalet e mbledhjes së Komisionit të Ligjeve dhe të konkretizonim që ishin paraqitur te ne. Zoti Rusmali pasi e ka dëgjuar ekspertin i ka dhënë përgjigje: “Zotërinj këto amendamente që keni paraqitur i shqyrtoni në komisionin përgjegjës. Nuk kemi pse të bëjmë konkurrencë midis komisioneve”. Këtë gjë ia bëra të qartë edhe zotit Shalsi, i cili tha: “Unë po iki, se nuk jam i gatshëm të qëndroj më”, dhe iku në orën 9. Kjo është historia. Me gjithë vullnetin dhe dëshirën që kam, dua të them dy gjëra: E para, (nuk kam asnjë të drejtë të jap mësime për opozitën), deputetët e opozitës paraqitën qëndrimet e tyre. Ata, në tri komisione, nuk mund të paraqesin tri propozime të ndryshme, sidomos për gjëra që janë të rëndësishme. Mund të ndodhë ndonjë rast i veçantë, ku një amendament i pa vënë re mund të paraqitet te një komision tjetër. E para, po ndeshemi këtu me nga 3 propozime të ndryshme nga një komision në një tjetër dhe vetë përfaqësuesit e opozitës nuk bien në unison për të njëjtin qëndrim të paraqitur nga një koleg i tyre. E dyta, kur ka propozime, duhet të vijnë të shkruara si amendamente jo si komente, sepse është shumë e vështirë që në një ose në dy mbledhje të komisioneve ne të mund të përkthejmë komentet në amendamente. Dhe e treta, shoqëria civile, përfaqësues të NGO-ve e gjithkush tjetër, janë për t’u dëgjuar, por ata nuk kanë të drejtën e nismës legjislative. Ata mund ta përcjellin te një deputet, te një grup parlamentar, te një komision, për ta kthyer në amendament, sepse nisma legjislative është nismë e përcaktuar me Kushtetutë.
Jozefina Topalli – Me sa shoh unë, këto janë 3 probleme. E para, në lidhje me shoqërinë civile, për shkak të infrastrukturës, për shkak të axhendës, për shkak të shumë arsyeve, hyrja e OJQ-ve brenda duhet të bëhet me vendim të komisionit, se përndryshe aty nuk merret vesh asgjë. Kryetari bashkë me komisionin vendos nëse do të jenë të pranishëm apo nuk do të jenë të pranishëm. E dyta, në lidhje me atë që ju thoni, sjellin komente dhe jo amendamente, deputetët kanë një rregullore, nuk mund të sillen komente. Në qoftë se kanë për të sjellë diçka, duhet të sjellin amendamente. Në qoftë se nuk i sjellin në formën e amendamenteve, kjo Rregullore nuk lejon të diskutohet mbi komente. Kështu ka funksionuar gjithmonë Parlamenti, ka 20 vjet që funksionon, funksionon me rregulla dhe me Rregullore dhe nuk kemi për t’i ndryshuar rregullat. E mira është që dhe këshilltarët të jenë shumë më afër deputetëve, bëhet fjalë për deputetët e rinj, që nuk e kanë lexuar Rregulloren akoma, për t’ua shpjeguar dhe për të mos krijuar situata që nuk i bëjnë nder as deputetit, as komisionit, as Kuvendit. Kryetarët e grupeve të lajmërojnë se sot nuk ka seancë plenare.
Namik Dokle – Unë e dëgjova zotin Gjana. Natyrisht, nuk kam informacion se si janë zhvilluar ngjarjet në të gjitha komisionet, por ajo çfarë mund të themi është se projektligji nuk është gati për sot. Nga grupi ynë nuk ka absolutisht asnjë pengesë, as politike dhe as gjë tjetër. Kjo është thjesht një çështje procedurale për të cilën ne do të ngulim këmbë edhe te deputetët tanë, në mënyrë që këto gjëra që u thanë të procedojnë normalisht, për të arritur votimin, pasi sot një javë kemi seancë plenare. Në qoftë se bëhet të hënën, meqenëse kemi seancë të hënën, mirë, por në qoftë se ju dalin probleme të kësaj natyre, atëherë duhet parë. Natyrisht, unë do ta kaloj te deputetët e komisionit atë shqetësim që doli këtu, por unë kam një sugjerim, zoti Gjana: meqenëse këto janë 3 projektligje për të njëjtën çështje dhe meqenëse janë shqyrtuar nga 3 komisione, mundohuni që të kontaktoni me të 3 komisionet për të bërë një raport të integruar, përfundimtar, për Kuvendin, meqenëse kanë dalë probleme. Për shembull, një komision propozon të tjera nivele gjobash, ndërsa një komision tjetër propozon të tjera nivele gjobash. ta them unë një problem. Në qoftë se ka mundësi të unifikohet që të mos rrimë të bëjmë debate në seancë për gjëra të kësaj natyre.
Jemin Gjana – Zoti Dokle, unë nuk pretendoj që të ketë një informacion se çfarë ndodh në detaje në të gjitha mbledhjet, por raporti dhe drafti i integruar i Kodit Rrugor ka qenë gati që ditën e premte. Pra, të premten ne kemi diskutuar për një draft të renditur, ku kanë qenë brenda projektligji i ardhur nga Ministria e Brendshme, projektligji i ardhur nga Ministria e Transporteve, për tahografët, projektligji i ardhur nga Ministria e Ekonomisë për lejet, licencat, autorizimet dhe autoshkollat. Po kështu edhe disa amendamente, 1/3 e atyre që ishin paraqitur, sepse pjesa tjetër u rrëzua në komision. Bëhet fjalë për propozimet e ardhura nga dy NGO të paraqitura në Komisionin e Veprimtarive Prodhuese, amendamentet e paraqitura nga opozita në Komisionin e Ligjeve dhe amendamentet e paraqitura nga zoti Shalsi në Komisionin e Veprimtarive Prodhuese. Pra, të përfshira dhe të përmbledhura kanë qenë 7 nisma ligjore që ditën e premte, dhe sot janë në këtë material për të cilin do të diskutojë Kuvendi. Siç ju thashë, ka qenë tërësisht e mundshme mbrëmë që ne të mbyllnim procesin, sepse nga i gjithë ky material këtu, nga 7 propozime të ardhura nga anë të ndryshme, çështja ka mbetur për t’u diskutuar vetëm për nenin 184, për të cilin ka pasur një debat dhe që zonja Felaj nuk ishte teknikisht në gjendje të arsyetonte. Kanë qenë ato amendamente të sjella në mënyrë të përsëritur në Komisionin e Sigurisë dhe që ne nuk kishim ndërmend t’i konsideronim, sepse nuk mund të konsiderohen. Ato nuk duhet të ishin pengesë. Në Komisionin e Ligjeve ka një propozim të ardhur nga opozita që nivelet maksimale dhe minimale të gjobës të pjesëtohen me dy. Në Komisionin e Veprimtarive Prodhuese ka një propozim, po të opozitës, për ta mbajtur raportin jo 1 me 4, por 1 me 3, dhe ne kishim vendosur që të dyja variantet t’ia çonim seancës për të marrë vendim, sepse unë nuk di më kë të bie dakord. Pra, zotërinj, projektligji është i gatshëm. Unë dhe një herë po ju them se, nëse ka vullnet, seanca bëhet për gjysmë ore. Ju japim materialin në dorë, në qoftë se doni. Ajo që na keni bërë mbrëmë është jokorrekte, sepse ne jemi të gjithë të barabartë. Kemi pritur 3 orë mbrëmë që të vinte zoti Shalsi. Nuk është mirë të luajmë kështu me njëri-tjetrin.
Astrit Patozi - Unë dua të them dy fjalë për këtë çështje, përpara se të kalojmë në pikën e dytë të rendit të ditës. Unë mendoj që më tepër se problem i komisioneve apo edhe i deputetëve të veçantë, ky është problem i grupeve parlamentare. Unë nuk jam dakord me zotin Dokle që thotë se “Unë nuk kam informacionin e duhur”. Zoti Dokle duhet ta kishte informacionin e duhur, sepse kanë qenë grupet ato që kanë vendosur axhendën e ligjeve me tre të pestat. Unë dhe zoti Ruçi duhet të bënim më shumë kujdes që kjo ditë të mos vinte, sepse ne duhet të rezervohemi për të thënë fjalën e fundit, sepse, për shkak të funksionit, kemi thënë fjalën e parë, kemi nënshkruar këtë axhendë që duhet ta miratonim sot. Në këto kushte, ne mund të kishim dy pista për ta lexuar atë që ka ndodhur në Komisionin e Veprimtarive Prodhuese: e para, që ka një protagonizëm të disa deputetëve, që shkon përtej vullnetit të grupit; dhe e dyta, vetë grupi nxit disa deputetë për ta zvarritur procesin. Unë këtë të dytën nuk dua ta besoj. Por, tek e fundit, ne duhet t’i dalim zot asaj që kemi nënshkruar. Një dukuri e tillë duhet të mos ndodhë më në të ardhmen. Pra, Grupi Parlamentar duhet të japë garanci që deputetët e tij të atashuar nëpër komisionet parlamentare të mos bllokojnë axhendën e integrimit, sepse ne desh dështuam në seancën e kaluar për miratimin e projektligjit “Për Kodin Ajror në Republikën e Shqipërisë”. Cili ishte problemi? Problemi ishte që deputeti Shalsi ishte kundër kryetarit Rama, kundër Kryetarit të Grupit Ruçi, por edhe kundër nënkryetarit Shalsi, sepse si nënkryetar i komisionit e kishte miratuar projektligjin, ndërsa si deputet kishte bërë disa amendamente të tjera pas mbledhjes së komisionit. Kjo nuk është normale. Kjo nuk mund të vazhdojë kështu. Për ta mbyllur, unë jam dakord që ky projektligj të shqyrtohet të enjten e ardhshme.
Namik Dokle – Unë në fakt isha i prirur që ky problem të mos na merrte shumë kohë për diskutim, por meqë proceduralisht projektligji nuk është gati, ta bëjmë gati proceduralisht dhe ta shqyrtojmë sa më parë që të jetë e mundur. Për sa i përket asaj që the ti, Astrit, lidhur me informacionin, unë e thashë në mënyrë shumë elegante atë, sepse mund të thosha që ka disa të vërteta të tjera, të cilat nuk dua t’i fus në debat, sepse dikush thotë kështu dhe dikush ashtu, mendoj se kjo tavolinë nuk është që të merremi me zënkat që bëhen nëpër komisione. U vendos që projektligji të shqyrtohet sa më shpejt, të përgatitet sa më shpejt, me dashamirësinë maksimale. Tek Kodi Ajror, tek Kodi Detar, tek Kodi Hekurudhor mundet që asnjë deputet nuk ka për të shtuar amendamente. Te Kodi Rrugor shtojnë të gjithë, sepse të gjithë janë përpara policit etj. Do të ketë propozime dhe amendamente, mund të ketë edhe në sallë. Jam plotësisht dakord me atë që tha Kryetarja, shoqëria civile nuk mund të bëhet iniciatore. Ajo ua sugjeron grupeve parlamentare, deputetëve. Jemini tha këtu se kanë ardhur shtatë projektligje. Në fakt një iniciator ligjvënës është këtu, është Qeveria, dhe s’mund të jetë as policia dhe as një ministri përkatëse. Kështu që të mos bëjmë debat kot. Proceduralisht, jam dakord me zotin Patozi, që të enjten e ardhshme ta shqyrtojmë dhe të ngulim këmbë që kjo punë të mbarojë sa më shpejt.
Jozefina Topalli – Të enjten e ardhshme është data 8 dhjetor, është festë zyrtare dhe është ditë pushimi, kështu që këtë kod ne duhet ta kalojmë ditën e hënë dhe pastaj diskutojmë se çfarë do të bëhet për të enjten e ardhshme.
Namik Dokle – Si e kemi në axhendë?
Jozefina Topalli – Axhendën e kemi vendosur këtu të gjithë bashkë. Këtu kemi përcaktuar edhe datat. Ne këtu jemi dhe e dimë se çfarë ka ndodhur.
Erjon Braçe – Nuk mund të vendosim gjoba tri-fish.
Jozefina Topalli – Në qoftë se prej deputetëve të grupit tuaj njëri thotë 3-fish, tjetri 4-fish, ky është problemi juaj. Problemi është se duhet të ketë një vendim grupi, sepse kështu funksionon Parlamenti, jo secili sipas qejfeve personale.
Namik Dokle – Na sillni një raport përfundimtar ta shqyrtojmë dhe të vendosim.
Jozefina Topalli – Ju merruni vesh me nënkryetarin tuaj të grupit, i cili përfaqëson edhe Komisionin e Veprimtarive Prodhuese.
Namik Dokle – Por, bëhet një relacion kur mbaron shqyrtimi.
Jozefina Topalli – A keni përfaqësuesit tuaj atje?
Namik Dokle – Por, në Rregullore thuhet që grupet e tjera marin një raport 2 –3 ditë para mbi punën e kryer nëpër komisione, pasi unë që jam anëtar i një komisioni nuk e di se ç’bëhet nëpër komisionet e tjera.
Jozefina Topalli – Çfarë dokumenti parlamentar ka mbetur pa u miratuar? Si ta miratoj kur deputetët tuaj nuk vijnë, kur deputetët tuaj vijnë me pesë variante? Namik, e para nuk është tri ditë afati. Vendimet në grupet parlamentare merren para fillimit të projektligjit, nuk merren pasi ai diskutohet dhe miratohet nga anëtarët e grupeve në komision parlamentar. Atëherë, të enjten tjetër nuk do të ketë seancë plenare. Unë u kërkoj të dy kryetarëve të grupeve parlamentare që ta kalojnë për të hënën. Edhe një herë ju vë në dijeni se të paktën dy herë në ditë komunikoj me Komisionin e Bashkimit Europian. Ata ndjekin çdo hap, çdo gjë që ndodh këtu, sepse është një axhendë që e kemi miratuar me konsensus.
Ethem Ruka – Meqenëse foli edhe Kryetari i Grupit të Partisë Demokratike, Nënkryetari i Kuvendit, mua më mbetet shumë pak gjë për të thënë. Të mos krijohet përshtypja se mungesa ose mosrealizimi i këtij detyrimi për seancën e sotme është faji thjesht i opozitës. Le të shikojmë anën pozitive të këtij procesi.
Ilir Rusmali – Jo ky është faji i zotit Gjana! Të paktën mos na fyeni!
Ethem Ruka – Ka mundësi ta mbaroj unë? Ne nuk jemi zëdhënësit tuaj. Jemi të barabartë me ju dhe duhet të na dëgjoni! Edhe unë jam kryetar komisioni dhe mund të them që deputetë të grupit tënd parlamentar më vijnë me gjysmë ore apo 40 minuta vonesë. Nuk është ky problemi. Të marrim anën pozitive të problemit. Ajo që unë dua të them këtu, para jush, është se ka një vullnet të plotë për të kaluar kodet në përputhje me axhendën që është bërë. Këtu s’ka asnjë zvarritje të qëllimshme. Kodi Rrugor kërkon diskutim të gjerë dhe këtë duhet ta pranojmë. Nëse kemi një pikë të dobët ne, si vend, është siguria rrugore, sepse vdesin shumë njerëz në rrugë. Çështja e standardeve është çështje koncepti. Nëse zoti Gjana thotë se ne s’mund të vëmë gjera të tilla, se nuk i bëjmë dot, është më mirë t’i vëmë e të mos i bëjmë, por ta kemi detyrimin që t’i bëjmë, sesa të mos i vëmë fare. Nuk do ta bëjmë kodin përditë. Megjithatë, unë jam dakord që të mblidhet Parlamenti të hënën dhe ta kalojmë, por të mos e kthejmë në dramë, por le ta konsiderojmë si një kod, i cili ha një diskutim, ndoshta edhe me defektet që thotë zoti Gjana, dhe të formulojmë ato që mund të formulohen dhe të hënën të mblidhemi dhe ta kalojmë. Kjo është e gjitha. Mos ta kthejmë diskutimin në debat se ne po e pengojmë procesin. Jo. Nuk po e pengojmë procesin!
Jozefina Topalli – Të hënën, nëse ju pranoni, do të ishte më mbarë, sikur seancën ta fillojmë në orën 09:00, nëse bini dakord. Është edhe buxheti.
Astrit Patozi – Unë kam disa propozime. E para, bie dakord që seancën e të hënës ta fillojmë në orën 9:00. E dyta, të hënën të miratojmë edhe Kodin rrugor, i cili ishte për sot. Së treti, kalendarin e ditës së enjte, meqë i bie ditë feste, ta shpërndajmë në dy ditët pasuese. Do të kërkoja që ligji i arsimit të lartë, i cili është parashikuar në seancën e datës 22, të vijë në datën 15 dhjetor, sepse nuk gjykoj se ka aq shumë punë sa për ta lënë në seancën e fundit të vitit.
Erjon Braçe – Përse duhet të afrohet ky ligj? Nuk mund ta lemë këtë gjë vetëm në interesa individuale, vetëm në interes të një individi.
Jozefina Topalli – Është e drejta e gjithkujt të bëjë propozime dhe të kërkojë mirëkuptim. “Unë po propozoj”, - tha zoti deputet.
Namik Dokle – Nuk kam mbaruar, por po flisja pa mikrofon. Kolegët e mi kanë disa propozime lidhur me shqyrtimin e projektligjeve në disa komisione. Nga këto që janë parashikuar nga stafi, janë disa ligje që duhet t’i kalojë Komisioni i Integrimit. Zoti Bushati mund t’i thotë konkretisht.
Ditmir Bushati – Së pari, përmend projektligjin për ratifikimin e konventës rajonale për rregullat preferenciale Pan Euro - Mediteriane të origjinës. MSA-ja ka një protokoll të veçantë për rregullat e origjinës. Jemi vend anëtar i CEFTA-s dhe duhet të shqyrtohen këto në Komisionin e Integrimit. Së dyti, dy projektligjet që kanë të bëjnë me gjendjen civile dhe identitetin e shtetasve, duke qenë se janë pjesë e paketës së liberalizimit të vizave, kapitulli për identitetin e shtetasve dhe të dhënave biometrike. Së treti, projektligji “Për një shtesë në ligjin nr. 9981, dt 08.09.2008 “për miratimin e niveleve të tarifës doganore”, të ndryshuar””. Kjo ka lidhje me MSA-në. Së katërti, projektligjin që ka propozuar grupi i deputetëve të PS-së “Për disa shtesa dhe ndryshime në ligjin nr. 7928, dt. 24.04.1995 “për TVSH-në”. Për të njëjtën arsye, për raportin që ka me MSA-në dhe tabelën e përputhshmërisë që duhet të marrë në komisionin tonë. Së fundi, projektligji “Për aderimin e Republikës së Shqipërisë në ndryshimet e konventës për krijimin e Këshillit të Bashkimit Doganor”. Kjo ka lidhje me nenin 97 të MSA-së dhe duhet të kalojë për shqyrtim edhe në Komisionin e Integrimit. Falemnderit!
Edmond Spaho – Desha të shtoj diçka, nisur nga diskutimi i kolegut. Unë nuk jam kundër diskutimit nëpër komisionet e tjera, vetëm desha që t’i qëndrojmë strikt Rregullores. Nëse ka komision përgjegjës për anën profesionale është komisioni përgjegjës që do të merret me shqyrtimin e ligjit. Komisionet e tjera do të ngelen ngushtësisht në fushën që mbulojnë, sepse eksperienca ka treguar që nuk po qëndrojnë në fushën e tyre. Rasti i zotit Gjana është rast tipik, ku komisionet e tjera sjellin propozime që do të duhej të diskutoheshin në komisionin e zotit Gjana. Edhe nëse deputetët e tjerë kanë ide për ndryshime, Rregullorja u jep të drejtën të shkojnë në Komisionin e Veprimtarive dhe të bëjnë propozimet. Por, nuk mund të vijnë nga Komisioni i Ligjeve propozime se si duhet të jetë një aspekt teknik i patentës. Ne po na ndodh kështu: nëse do të shpërndahemi nëpër shumë komisione dhe do të veprojmë në këtë mënyrë, do të futemi në qorrsokak. Ndaj, desha të tërheq vëmendjen që ne t’i ngelemi strikt Rregullores. Komisioni i Integrimit shqyrton përputhjen me direktivën e KE-së, nëse ka direktivë dhe bën propozime në përputhje me këtë. Komisioni i Ligjeve shqyrton përputhshmërinë me kushtetutën dhe bazën ligjore. Pastaj, për anën teknike është komisioni përgjegjës.
Erion Braçe – Kemi një propozim sa i takon formës dhe strukturës së formulës së privatizimit të “Albpetrol sh.a.”, për shkak të problematikës që ka kompania me disa nënkontrata. Këtë duhet ta shqyrtojë edhe Komisioni i Ligjeve dhe, së dyti, për këtë shkak, duhet ta shqyrtojë edhe Komisioni i Veprimtarive Prodhuese. Bëhet fjalë për kompaninë e vetme shtetërore që ka mbetur në fushën e hidrokarbureve.
Valentina Leskaj – Doja të thosha se ne nganjëherë diskutojmë ca gjëra që janë të ditura. Edhe kjo çështja e komisioneve përgjegjëse dihet. Po ashtu edhe çështja e OJF-ve. Unë sinqerisht jam e çuditur që në një komision OJF-të hynë dhe dalin pa pasur një vendim komisioni që të vijnë për seancë dëgjimore! Mesa duket, këtu paskemi avancuar goxha! Zakonisht, merret vendim në komision. Unë kam një vërejtje esenciale që lidhet me mënyrën e organizimit të Konferencës së Kryetarëve, sepse, në qoftë se nuk do ta kishim bërë tani, 20 minuta para seancës, do t’i kishim kursyer kohë vetes, mbase edhe Brukselit, meqenëse diskutimi i Kodit Rrugor ka të bëjë me Brukselin, pasi ndërkohë që ne diskutojmë këtu deputetët kanë vajtur në sallë se mendojnë se ka seancë. Kjo do të thotë që Konferencën e Kryetarëve, sidomos kur ka të bëjë me gjëra të tilla të rëndësishme, nuk mund ta lëmë në momentin e fundit. Ne mund ta kishim kursyer këtë në qoftë se do ta kishim bërë më përpara konferencën. Besoj se ne mund ta bëjmë Konferencën e Kryetarëve edhe në mes të natës, edhe në mëngjes, edhe 5 minuta para seancës, kur ka gjëra urgjente, por, në rastin konkret, mund t’ia kishim kursyer vetes dhe deputetëve kohën, por edhe shqetësimin që mund të krijojë fakti se vendimi për Kodin Rrugor po mbetet për në minutën e fundit, sepse pritej të diskutohej sot dhe po shtyhet për javën tjetër. Mendoj se Konferenca e Kryetarëve mbase duhet të njoftohet në kohë, që të na japë edhe neve kohë për të marrë vendime serioze.
Jozefina Topalli – Ke të drejtë, sepse s’ka ndodhur asnjëherë në 20 vjet që të luhet me një komision parlamentar siç është luajtur gjatë gjithë kësaj periudhe. Ne mund të vijmë në 12 të natës, por Shalsit herën e parë s’i doli gjumi, herën e dytë i doli një punë, herën e tretë mezi erdhi në mbledhje, herën e katërt nuk e kuptoi amendamentin, herën e pestë e la komisionin të priste me orë të tëra. Kjo është shumë e rëndë. Në 20 vjet nuk ka ndodhur gjë më e rëndë dhe për këtë duhet të mblidhet Byroja dhe të merret masë. Një deputet nuk mund të tallet dhe të mbajë peng amendamentet në një komision. Ky është problemi.
Valentina Leskaj – Unë nuk e di, por po flas se si duhet të bëhet një Konferencë Kryetarësh.
Jozefina Topalli – Kurse, kjo konferencë nuk është mbledhur për Shalsin, se nuk mund të imagjinohet që një deputet të tallet me kolegët e tij, por është mbledhur për kalendarin. Secili, në fund të fundit, tregon veten.
Urdhëroni, zoti Gjana.
Jemin Gjana – Vendosët që të hënën të jetë në kalendar projektligji për Kodin Rrugor. A mund ta mbledh komisionin sot, apo nesër?
Namik Dokle – Nuk jemi gati.
Jemin Gjana – Zoti Dokle, unë nuk bëj axhendën e kurrkujt, por të thashë edhe një herë: të gjithë anëtarët e komisionit të maxhorancës kanë pritur mbrëmë 3 orë për zotin Shalsi dhe zonjën Felaj. Zoti Shalsi erdhi pas 3 orësh, ndërsa zonja Felaj nuk denjoi të vinte. Mund të ndodhë i njëjti fenomen edhe sot, mund të mbahen të njëjtat qëndrime edhe sot. Prandaj në qoftë se vendosni, grupet parlamentare të marrin përsipër pjesëmarrjen e deputetëve. Unë ju thashë: materiali është i gatshëm. Po të doni ta kaloni, mund ta mblidhni seancën nesër ose edhe sot pasdite, pasi çdo gjë është gati. Kolegë të nderuar, ligji është gati. Ligji ka qenë gati që të premten.
Jozefina Topalli – Ka një vendim të Kuvendit të Shqipërisë, të miratuar në Konferencën e Kryetarëve, me disa pika. Pika e parafundit thotë: “Komisionet parlamentare përkatëse të marrin të gjitha masat për organizimin e kalendarit të veprimtarive për rishqyrtimin e projektligjeve, me qëllim përmbushjen e afateve të përcaktuara për shqyrtimin në seancë plenare”. Ky ka qenë një detyrim për t’u respektuar nga ana e opozitës. Në qoftë se ju do të vazhdoni të mos e respektoni, ne mbi këtë pikë nuk ju bëjmë fare presion. Domethënë keni ikur nga konsensusi! Ky është detyrimi juaj. Po, zoti Turku, keni fjalën.
Ardian Turku – Unë besoj se pozitive në diskutimet e sotme është pikërisht ajo që në mbledhjet e ardhshme të komisioneve të mos pranohen më seanca dëgjimore jashtë procedurave që parashikon Rregullorja për mbledhjet e komisioneve. Të paktën, aty ku marr pjesë unë, brenda harkut kohor të 10 ditëve, me kërkesën e deputetëve të opozitës, vetëm 24 orë përpara, në një kohë që projektligji ishte mbyllur në Komisionin e Veprimtarive Prodhuese, u detyruam të dëgjojmë të tjerë. Pra kur ne në komision e kishim mbyllur prej një jave, 24 orë përpara bëmë seancë dëgjimore. I tillë ishte edhe rasti i djeshëm. Të njëjtat pretendime që u thanë në Komisionin e Sigurisë Kombëtare, ku unë isha prezent, ishin shqyrtuar dhe ishin mbyllur një javë përpara nga komisioni bazë, ai i Veprimtarisë Prodhuese. Pra, ne duhet të zbatojmë procedurat, pasi këtë që po bëjmë këto 2-3 javë unë e konsideroj si një thes mielli të zbrazur, që ne dalim dhe e varim 24 orë përpara seancës plenare, dhe vjen shoqëria civile që të hedhë pak miell aty e të na prishë të gjithë terezinë e punës. Zoti Braçe ndoshta e ka shumë sinqerisht, por ajo që tha s’ka të bëjë fare me përmbajtjen. Unë jam anëtar i dy komisioneve dhe ajo që na u servir dje pasdite nga Komisioni i Sigurisë Kombëtare, ishte shqyrtuar te ne një javë më parë. Ishin të njëjtat gjëra, të sjella nga të njëjtët aktorë dhe që ne i patëm zgjidhur me kohë. Në të ardhmen unë do të jem i gatshëm që të them në komision: “Koleg i opozitës, jemi 24 orë përpara dhe unë nuk e dëgjoj shoqërinë civile. E drejta është me mua, jo me ty.” Pra, kjo mbetet që të themi herë tjetër. Ne kemi toleruar në këto procedura, sepse kemi hyrë në një klimë konsensusi dhe duhet të bëjmë lëshime reciproke, por ajo që ka ndodhur mbrëmë, kur kemi pritur 3 orë, na ka fyer shumë. Edhe zoti Shalsi erdhi sepse ndenjëm ne 3 orë, patëm ne durim. Megjithatë, duhet që të dyja palët të udhëzojnë kolegët që të zbatojnë procedurat në komisione, në mënyrë që të mos përsëriten situata si kjo.
Jozefina Topalli – Unë i kërkoj grupit të Partisë Socialiste që ta mbyllë me komisionin e zotit Gjana. Le të mblidhet komisioni tani ose pas 2-3 orësh. Këtu ka një kalendar, që PS-ja nuk i ka qëndruar. Po e shtyjmë për të hënën seancën. Sot keni mundësi për t’u mbledhur. Në fakt, mund të mblidhej edhe seanca plenare. Të lutem, zoti Dokle, si nënkryetar i Parlamentit, dhe ju, zoti Braçe, si nënkryetar i grupit parlamentar, merrni përgjegjësinë që ju takon. Në fakt, ne gabuam që u morëm me zotin Shalsi, sepse ky nuk është vetëm qëndrimi i zotit Shalsi. Kështu që, unë po ua them zyrtarisht, që pres të mblidhet komisioni për ta mbyllur. Unë nuk besoj se ato burra kanë për të ndenjur me orë për të pritur përfaqësuesit e Partisë Socialistë. Prandaj, të lutem, zoti Dokle, flisni me kryetarin tuaj, që të dimë edhe ne se kur do të mblidhet komisioni, se edhe deputetët tonë kanë punë dhe s’mund të rrinë për të pritur zotin Rama.
Namik Dokle – Ne nuk presim as zotin Rama, as zotin Shalsi, por presim që t’i bëjmë një shqyrtim këtij projektligji dhe ky shqyrtim bëhet sipas vendimeve që ne kemi marrë. Po, pikërisht unë e mbylla dhe fillova shqyrtimin e çështjeve jashtë rendit të ditës. Pasi e mbylla unë, u hap thesi prapë dhe unë tani do ta lidh thesin. Dakord? Pra, ne do të vazhdojmë të bëjmë një punë serioze me këtë projektligj, sepse ky është një projektligj ose një kod, i cili ka ndjeshmëri të madhe.
Jozefina Topalli – Në çfarë ore do të mblidhet komisioni, zoti Dokle?
Namik Dokle - Nuk e di.
Jozefina Topalli – Atëherë, ndërpresim Konferencën e Kryetarëve dhe pyesni e na e thoni, që ta dimë.
Namik Dokle – Zoti Gjana për ty e kam.
Jozefina Topalli – Jo, jo, nuk ka zoti Gjana nevojë për të pritur. Pyesni kryetarin se në çfarë ore do të mblidheni.
Namik Dokle – Unë kam punë me zotin Gjana për Kodin. Na keni ngarkuar një detyrë.
Jozefina Topalli – Zoti Namik, kemi Konferencë Kryetarësh dhe e keni për detyrë të më thoni orarin se kur do të mblidhet Komisioni i Veprimtarisë Prodhuese.
Namik Dokle – Kjo Konferencë Kryetarësh nuk ka marrë vetëm këtë vendim, por ka marrë edhe vendime të tjera. Unë dua të shtroj një problem për njërin nga vendimet.
Jozefina Topalli – Prisni pak! Përpara se ta shtroni këtë problem, unë dua të di orën se kur do të mblidhet Komisioni i Veprimtarive Prodhuese.
Namik Dokle – Të shtunën në ora 19:00.
Jemin Gjana – Ju keni të drejtë që të caktoni orën, se kur do të mblidhet seanca, ndërsa kur mblidhet komisioni është kompetenca ime. Unë prandaj u ngrita, që të shkoj e të njoftoj mbledhjen për në orën 12:00.
Namik Dokle – Kjo është jashtë rendit të ditës, por është problem i Konferencës së Kryetarëve. Kemi marrë një vendim në Konferencën e Kryetarëve dhe ju e keni njoftuar Kuvendin për këtë problem, për një grup pune për Rregulloren dhe Reformën Parlamentare dhe ju dje bëtë një punë shumë të mirë që mblodhët komisionin ad-hock të Reformës. Por, po aq e rëndësishme sa Reforma Zgjedhore, mbase jo aq e rëndësishme, por që i vjen shumë afër dhe është një nga prioritetet, madje prioriteti i parë i BE-së, prandaj unë kërkoj nga kolegët e PD-së që të mblidhemi dhe të fillojmë punën. Unë kërkoj që me kolegun Gjana dhe me kolegun Gumi, (megjithëse kolegun Gumi e keni caktuar në dy nga këto komisione, ku ka ngarkesë shumë dhe nuk e di a do të merret dot më të dyja) të diskutojmë për një projekt që kam bërë, se unë kam bërë një punë vullnetare deri tani. Do t’ia jap zotit Gjana dhe le të thotë ai se kur të mblidhemi dhe të diskutojmë për këtë projekt
Astrit Patozi – Kjo çështje nuk ka lidhje me Konferencën e Kryetarëve, pasi vendimi është marrë në konferencë. Gjithsesi ju bëtë shumë mirë pasi duhet ngritur grupi i punës.
Jozefina Topalli – Në fakt, ashtu është, kam dashur t’ju thërras të katërve. E vetmja pengesë ishte se zoti Gjana ka qenë nga mëngjesi deri në mesnatë i angazhuar me buxhetin, me zotin Shalsi e me të gjitha të tjerat. Jemi këtu, tre anëtarë të këtij grupi janë prezent, le ta bisedojmë.
Jemin Gjana – Zakonisht, kur krijohet një komision i posaçëm ose një grup, zonja Kryetare, është në të drejtën tuaj, ose të ndonjërit nga nënkryetarët, ta mbledhë grupin e punës, të konstituohet dhe pastaj ne procedojmë. Unë nuk mendoj se sot dhe nesër është kohë e përshtatshme për këtë punë. Na thërrisni kur të doni javës tjetër dhe pastaj të vazhdojmë. Për sa kam lexuar, nuk kam parë që të kemi të bëjmë me Rregullore të re. Në qoftë se bëjmë Rregullore të re, është çështje tjetër.
Jozefina Topalli – Ato ligje që kërkojnë tabelë përafrimi legjislacioni me BE-në, dakord, kurse për ligje të tjera, për çdo ligj që na shkon nëpër mend, se duam të marrim për diskutim më përpara ose të bëjmë protagonizëm, natyrisht, nuk që kjo nuk shkon. Ato projektligje që duhet dhe janë të detyrueshme nga udhëzimet e Komisionit Europian, të gjitha do t’i kalojmë një për një. A ka ndonjë problem tjetër? Nuk ka. Mbledhja konsiderohet e mbyllur. Ju falënderoj për pjesëmarrjen!
MBYLLET MBLEDHJA
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn ces_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn